钦定古今图书集成/理学汇编/文学典/第029卷 > 谢弘微
## 钦定古今图书集成/理学汇编/文学典/第029卷 > 谢弘微

按《宋书》本传，弘微，陈郡阳夏人也。祖韶，车骑司马。父
思，武昌太守。从叔峻，司空琰第二子也，无后，以弘微
为嗣。弘微本名密，犯所继内讳，故以字行。童幼时，精
神端审，时然后言。所继叔父混名知人，见而异之，谓
思曰：“此儿深中夙敏，方成佳器，有子如此足矣。”年十
岁，出继所继。父于弘微，本缌麻亲戚，中表素不相识，
率意承接，皆合礼衷。义熙初，袭峻爵建昌县侯。弘微
家素贫俭，而所继丰泰，唯受书数千卷，国吏数人而
已，遗财禄秩，一不关豫。混闻而惊叹，谓国郎中令漆
凯之曰：“建昌国禄，本应与北舍共之，国侯既不措意，
今可依常分送。”弘微重违混言，乃少有所受。混风格
高峻，少所交纳，唯与族子灵运、瞻曜、弘微，并以文义
赏会，尝共宴处，居在乌衣巷，故谓之乌衣之游。混《五
言诗》所云“昔为乌衣游，戚戚皆亲侄”者也。其外虽复
高流时誉，莫敢造门。瞻等才辞辩富，弘微每以《约言》
服之。混特所敬贵，号曰“微子。”谓瞻等曰：“汝诸人虽才
义丰辩，未必皆惬众心，至于领会机赏，言约理要，故
当与我共推。”微子常云：“阿远刚躁负气，阿客博而无
检，曜恃才而持操不笃，晦自知而纳善不周，设复功
济三才，终亦以此为恨。至如微子，吾无间然。”又云：“微
子异不伤物，同不害正。若年迨六十，必至公辅”尝因
酣宴之馀为韵语以奖劝灵运瞻等曰：“康乐诞通度
实有名家韵。若加绳染功剖莹乃琼瑾宣明体远识
颖达且沈隽，若能去方执，穆穆三才顺阿，多标独解，
弱冠纂华，荫质胜诫，无文，其尚又能峻通，远怀清悟，
采采摽兰，讯直辔，鲜不踬抑，用解偏吝。微子基微，尚
无倦由，慕蔺勿轻一篑少进，往将千仞数，子勉之哉，
风流由尔振。如不犯所知，此外无所慎。”灵运等并有
诫厉之言，唯弘微独尽褒美。曜，弘微兄多其小字也。
远即瞻字灵运，小名客儿。晋世名家，身有国封者，起
家多拜员外散骑侍郎，弘微亦拜员外散骑，琅邪王
大司马参军。义熙八年，混以刘毅党见诛，妻晋陵公
主，改适琅邪王练。公主虽执意不行，而诏与谢氏离
绝，公主以混家事委之弘微。混仍世宰辅，一门两封，
田业十馀处，僮仆千人。唯有二女，年数岁。弘微经纪
生业，事若在公，一钱尺帛，出入皆有文簿。迁通直郎。
高祖受命，晋陵公主降为东乡君，以混得罪前代，东
乡君节义可嘉，听还谢氏。自混亡至是九载，而室宇
修整，仓库充盈，门徒业使，不异平日，田畴垦辟，有加
于旧。东乡君叹曰：“仆射平生重此子，可谓知人，仆射
为不亡矣。”中外姻亲，道俗义旧，见东乡之归者，入门
莫不叹息，或为之涕流，感弘微之义也。性严正，举止
必循礼度。事继亲之党，恭谨过常。伯叔二母，归宗两
姑，晨夕瞻奉，尽其诚敬。内或传语通讯，辄正其衣冠，
婢仆之前，不妄言笑。由是尊卑小大，敬之若神。太祖
镇江陵，宋初封宜都王，以琅邪王球为友，弘微为文
学。母忧去职，居丧以孝称。服阕，逾年，菜蔬不改。除镇
西谘议参军。太祖即位，为黄门侍郎，与王华、王昙首殷景仁、刘湛等，号曰“五臣。”迁尚书吏部郎，参预机密。
寻转右卫将军，诸故吏臣佐，并委弘微选拟。居身清
约，器服不华，而饮食滋味，尽其丰美。兄曜，历御史中
丞，彭城王义康骠骑长史，元嘉四年卒。弘微蔬食积
时，哀戚过礼，服虽除，犹不啖鱼肉。沙门释慧琳诣弘
微，弘微与之共食，犹独素食。慧琳曰：“檀越素既多疾，
顷者肌色微损，即吉之后，犹未服膳。若以无益伤生，
岂所望于得理。”弘微答曰：“衣冠之变，礼不可逾，在心
之哀，实未能已。”遂废食感咽，歔欷不自胜。弘微少孤，
事兄如父，兄弟友穆之至，举世莫及也。弘微口不言
人短长，而曜好臧否人物。曜每言论，弘微常以它语
乱之。六年，东宫始建，领中庶子，又寻加侍中。弘微志
在素官，畏忌权宠，固让不拜，乃听，解中庶子。每有献
替及论时事，必手书焚草，人莫之知。上以弘微能营
膳羞，尝就求食，弘微与亲故经营。既进之后，亲人问
上所御，弘微不答，别以馀语酬之，时人比汉世孔光。
八年秋，有疾，解右卫，领太子右卫率，还家。议欲解弘
微侍中，以率加吏部尚书，固陈疾笃得免。九年，东乡
君薨，资财钜万，园宅十馀所。又会稽、吴兴、琅邪诸处，
太傅司空琰时事业奴僮犹有数百人，公私咸谓室
内资财宜归二女，田宅僮仆应属弘微，弘微一无所
取。自以私禄营葬混女夫殷叡素好摴蒱，闻弘微不
取财物，乃滥夺其妻妹及伯母两姑之分以还。戏责
内人，皆化弘微之让，一无所争。弘微舅子领军将军
刘湛，性不堪其非，谓弘微曰：“天下事宜有裁衷，卿此
不治，何以治官？”弘微笑而不答。或有讥之曰：“谢氏累
世财产充殷君，一朝戏责，理之不允，莫此为大。卿亲
而不言，譬弃物江海，以为廉耳。设使立清名，而令家
内不足，亦吾所不取也。”弘微曰：“亲戚争财，为鄙之甚。
今内人尚能无言，岂可导之使争？今分多共少，不至
有乏，身死之后，岂复见关东乡君葬混墓开？”弘微牵
疾临赴，病遂甚。十年卒，时年四十二。时有一长鬼寄
司马文宣家，云受遣杀弘微。弘微疾增剧，辄豫告文
宣。弘微既死，与文宣分别而去。弘微临终语左右曰：
“有二封书，须刘领军至，可于前烧之，慎勿开也。”书皆
是太祖手敕，上甚痛惜之，使二卫千人营毕葬事。追
赠太常。子庄别有传。

按《南史谢弘微传》：时有蔡湛之者，及见谢安兄弟，谓
人曰：“弘微貌类中郎，而性似文靖。”　弘微与琅邪王
慧、王球并以简淡称人，谓沈约曰：“‘王慧何如’？约曰：‘令
明简’。次问王球，约曰：‘倩玉淡’。又次问弘微，约曰：‘简而
不失，淡而不流，古之所谓名臣，弘微当之’。”其见美如
此。